Haminan Seurahuone.
**Haminan Seurahuone** on vuonna 1890 valmistunut hotelli-ravintolarakennus Haminassa. Rakennus on kaupungin omistama ja se on ollut vuokrattuna siinä hotelli- ja ravintolaliiketoimintaa harjoittaville yhtiöille.

Rakennuksen historia
--------------------

Seurahuone on alkujaan A. W. Mayerin rakennuttama vuonna 1890 hotelli-ravintolaksi valmistunut kaksikerroksinen kivirakennus. Sen suunnitteli arkkitehtitoimisto Kiseleff & Heikel. Rakennus on korotettu kaksikerroksiseksi vuonna 1947. Sisustus tuhoutui osittain 24. syyskuuta 1951 sattuneessa tulipalossa. Tulipalon jälkeen rakennus korjattiin, ja sinne maalasi koristemaalauksia muun muassa taiteilija Eino Kauria. Toiseen kerrokseen teki maalaukset Tove Jansson.

Janssonin maalaukset
--------------------

Haminan kaupungin kiinteisöstrategiassa vuodelta 2014 päätettiin, että kaupunki voi myydä kiinteistön. Kaupunkilaisten keskuudessa nousi kuitenkin esiin halu säilyttää Tove Janssonin seinämaalaukset edelleen kaupungin omistuksessa, vaikka rakennukselle tulisikin uusi omistaja. Janssonin vuonna 1952 maalaamat kaksi seinämaalausta sijaitsevat Marskin sali -kabinetissa, joka ei ole ollut juurikaan yleisön käytössä. Maalaukset ovat noin viisi metriä leveitä ja 1,5 metriä korkeita. Ne esittävät historiallista Haminaa, myrskyävää merta ja upseereita rannalla daamiensa kanssa. Mielikuvituspuolta edustaa meren pohjalla loikoileva merenneito. Maalaukset tilattiin Haminan kaupungin 300-vuotisjuhliin. Toivomus on, että maalaukset voisivat olla yleisön nähtävillä siinä tilassa, johon se alun perin tilattiin ja tehtiin. Maalausten siirtämistä muualle on harkittu, mutta niiden siirtäminen on vaativa työ. Toistaiseksi maalaukset ovat saaneet olla sijoillaan, koska kaupunki on vuokrannut Seurahuoneen kiinteistön liiketoiminnan harjoittamista varten.

Hotelli- ja ravintolaliiketoiminta
----------------------------------

Hotelli- ja ravintolatoimintaa rakennuksessa harjoitti vuoden 2019 tammikuuhun asti Kymen Seudun Osuuskauppa (KSO), joka halusi keskittyä toimimiseen S-ryhmän ketjuravintoloiden ja -hotellien parissa. Haminan Seurahuone oli ketjujen ulkopuolinen, ja myös liian pieni yksikkö. Haminan kaupunki ei suostunut korjaamaan rakennusta ja Kymen Seudun Osuuskaupan tarjoutuessa tekemään vuokralaisena remontin, ei Haminan kaupunki ollut valmis allekirjoittamaan riittävän pitkää vuokrasopimusta, jotta tämä olisi ollut Osuuskaupan näkökulmasta kannattavaa. KSO myi liiketoiminnan kotkalaiselle Kotkan Saaret Oy:lle tammikuun 2019 alkupuolella; toiminnan harjoittaminen siirtyi uudelle yrittäjälle helmikuun 2019 alussa. Myös tämä vuokrasopimus on purettu samoista syistä ja liiketoiminta loppuu toistaiseksi 1. tammikuuta 2023 alkaen.

Seurahuoneella on 12 hotellihuonetta.

Tove Janssonin maalauksia pääsee katsomaan tilauksesta.

Lähteet
-------

1. 1 2 3  Miina Sillanpää: Haminassa huoli Tove Janssonin maalausten kohtalosta *Ylen uutiset*.  5.3.2015. Viitattu 5.3.2015.
2. ↑  Haminan Seurahuone (1890) *Kymark, Kymenlaakson arkkitehtuurin tietokanta*.  Arkistoitu 5.3.2016. Viitattu 5.3.2015.
3. ↑  Teemu Mökkönen: Hamina, kaupunkihistoriallinen inventointi (pdf) (Viite koskee rakennusmateriaalia ja kerroslukua, Liite 8: Kohdetiedot, s. 8)  2003. Museovirasto.  Arkistoitu 2.10.2017. Viitattu 16.2.2020.
4. ↑  Erkki Aho: Paasikiven ja Kekkosen tasavallassa (Viite koskee tulipalon päivämäärää) *Suomen historiaa*.  17.7.2009. Viitattu 5.3.2015.
5. ↑  Suvi Ahola & Juha Metso: Tove Janssonin kätketty aarre *Helsingin Sanomat*.  30.3.2014. Viitattu 16.2.2020.
6. ↑  Valtteri Kykkänen: Haminan Seurahuoneelle uusi omistaja – työntekijät siirtyvät kotkalaisen liikemiehen palvelukseen  14.1.2019. Yle. Viitattu 16.2.2020.
7. ↑  Eija Anttila: Kotkan Saaret osti Haminan Seurahuoneen *Karhulalainen-lehti*.  14.1.2019.  Arkistoitu 16.2.2020. Viitattu 16.2.2020.
8. ↑  Lehtonen, Tiina: Haminan Seurahuone suljetaan toistaiseksi tammikuun alussa *Kymen Sanomat*.  21.12.2022. Viitattu 29.12.2022.
9. ↑  Antti-Jussi Larvio: Haminan Seurahuone on liian pieni KSO:lle — Liiketoiminnan ostanut Kotkan Saaret Oy harkitsee hotellin laajentamista *Kymen Sanomat*.  14.1.2019. Viitattu 16.2.2020.
10. ↑  Erityiskohteet: Tove Janssonin maalaamat Haminan Seurahuoneen seinämaalaukset Haminan kaupunki. Viitattu 16.2.2020.

Aiheesta muualla
----------------

* Haminan Seurahuone (Arkistoitu – Internet Archive)
* Arvokas Seurahuone keskellä kaupunkia meni kaupaksi vain 11 000 eurolla – selvitimme, miten se on mahdollista, Yle Uutiset